VSL sklep I Ip 229/2014
Sodna praksa višjih sodišč, 2014-02-20

IZVRŠILNO PRAVO - CIVILNO PROCESNO PRAVO - SODNE TAKSE

sodne takse - oprostitev plačila sodnih taks - izjava o premoženjskem stanju - nepopolna vloga

Izjava na predpisanem obrazcu z obveznimi prilogami je obvezna formalna sestavina predloga za oprostitev plačila taks.

1. Sodišče prve stopnje je z izpodbijanim sklepom zavrglo predlog dolžnika za oprostitev plačila sodnih taks.

2. Zoper sklep se je pravočasno pritožil dolžnik. Izpodbija ugotovitev sodišča, da ni poslal vseh papirjev. Poslal je vse, razen odločbe iz socialnega, saj prejema pokojnino v višini 340,00 EUR. Poslal je bančni izpisek. Ni visoko šolan in ni zmožen plačati advokata. Meni, da ima pravico do brezplačne pravne pomoči. Nima nič premoženja, nima stanovanja. Prosi za oprostitev plačila sodne takse.

4. Sodišče druge stopnje je izpodbijano odločitev preizkusilo v okviru pritožbenih razlogov in razlogov, na katere mora paziti po uradni dolžnosti (drugi odstavek 350. člena v zvezi s 366. členom Zakona o pravdnem postopku, v nadaljevanju ZPP, in v zvezi s 15. členom Zakona o izvršbi in zavarovanju, v nadaljevanju ZIZ).

5. Uvodoma sodišče druge stopnje pojasnjuje, da gre v predmetnem pritožbenem postopku za odločanje o oprostitvi plačila sodne takse, Zakon o sodnih taksah (v nadaljevanju ZST-1) pa za ta postopek sodne takse ne določa (četrti odstavek 10. člena ZST-1). Gre namreč za odločanje o tem, ali bo stranka sploh dolžna kriti določene stroške postopka, zato je primerno, da so takse prosti. Glede na navedeno je sodišče druge stopnje pritožbo dolžnika obravnavalo kljub vloženemu in nerešenemu predlogu za oprostitev plačila sodne takse za predmetno pritožbo.

6. V skladu z 11. členom ZST-1 sodišče stranko oprosti plačila taks, če bi bila s tem plačilom občutno zmanjšana sredstva, s katerimi se preživlja sama ali se preživljajo njeni družinski člani. Pri odločanju o oprostitvi mora sodišče skrbno presoditi vse okoliščine, zlasti pa upoštevati premoženjsko stanje stranke in njenih družinskih članov, vrednost predmeta postopka in število oseb, ki jih stranka preživlja. Na podlagi Zakona o spremembah in dopolnitvah Zakona o sodnih taksah (ZST-1B), ki je stopil v veljavo 10. 8. 2013 in se uporablja za postopke in dejanja, glede katerih je taksna obveznost nastala po njegovi uveljavitvi, pa sme sodišče stranko plačila sodnih taks oprostiti v celoti le na podlagi odločbe pristojnega organa o prejemu denarne socialne pomoči. O oprostitvi odloči sodišče prve stopnje na predlog stranke. Stranka mora predlogu priložiti pisno izjavo o svojem premoženjskem stanju in premoženjskem stanju svojih družinskih članov, ki jo poda pod kazensko in premoženjsko odgovornostjo. Izjava o premoženjskem stanju vsebuje zlasti podatke stranke in njenih družinskih članov o premoženju, prihrankih in dohodkih (dohodki in prejemki, ki so vir dohodnine, dediščine, darila in podobno) v Republiki Sloveniji in v tujini. Če izjava ni vložena na predpisanem obrazcu ali če obrazcu niso priložene predpisane priloge, ravna sodišče v skladu s pravili o nepopolnih vlogah (12. člen ZST-1). Izjava na predpisanem obrazcu z obveznimi prilogami je torej obvezna formalna sestavina predloga za oprostitev plačila taks.

7. Glede na to, da dolžnik ni sledil pozivu sodišča z dne 2. 12. 2013, v katerem je bil opozorjen na posledice, če v postavljenem roku ne bo ravnal v skladu z navodili sodišča, je sodišče prve stopnje njegov predlog utemeljeno in v skladu s petim odstavkom 108. člena ZPP v zvezi s 15. členom ZIZ kot nepopoln zavrglo. Dolžnik je po pozivu svoj predlog sicer dopolnil z izpiskom prometa in stanja na svojem transakcijskem računu, s katerim izkazuje svoje slabo premoženjsko stanje, kar pa glede na zgoraj navedeni člen izjave (ki mora biti na predpisanem obrazcu) ne more nadomestiti. Sodišče druge stopnje dolžniku še pojasnjuje, da o prošnji za dodelitev brezplačne pravne pomoči odloča pristojni organ za BPP tistega sodišča, na območju katerega ima prosilec stalno ali začasno prebivališče oziroma sedež, v zadevah, za katere so pristojna sodišča s splošno pristojnostjo, je to organ okrožnega sodišča (31a. člen Zakona o brezplačni pravni pomoči). Pritožba dolžnika je tako neutemeljena. Sodišče druge stopnje jo je zato zavrnilo in sklep sodišča prve stopnje potrdilo (2. točka 365. člena ZPP v zvezi s 15. členom ZIZ).

ZST-1 člen 11, 11/1, 11/2, 12, 12/2, 12/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.